b'\n_START_ARTICLE_\nRoy Scheider\n_START_SECTION_\n"Necessitar\xc3\xa0s un vaixell m\xc3\xa9s gran"\n_START_PARAGRAPH_\nLa frase pass\xc3\xa0 a la hist\xc3\xb2ria. La deia el cap de policia del poble d\'Amity, Mart\xc3\xadn Brody, interpretat per Roy Scheider, a Jaws, el film que el llen\xc3\xa7\xc3\xa0 a la fama, i que fou la primera pel\xc2\xb7l\xc3\xadcula que trenc\xc3\xa0 la frontera de recaptaci\xc3\xb3 dels 100 milions de d\xc3\xb2lars, donant el tret de sortida a l\'era del blockbuster en la qual encara vivim. Aquests resultats b\xc3\xa9 podrien haver llen\xc3\xa7at a la fama els seus tres protagonistes, Scheider, Robert Shaw (el ca\xc3\xa7ador de taurons) i Richard Dreyfuss (l\'ocean\xc3\xb2graf expert en esquals), per\xc3\xb2 sembla com si tots ells haguessin restat marcats per la mala sort. Shaw no sobrevisqu\xc3\xa9 gaire temps despr\xc3\xa9s de l\'\xc3\xa8xit i mor\xc3\xad prematurament. Dreyfuss caigu\xc3\xa9 de cap en l\'infern de les drogues i pass\xc3\xa0 d\'\xc3\xa9sser anomenat a l\'Oscar a encarnar papers de secundari. Scheider no va tenir millor sort, per\xc3\xb2 de tots ells potser \xc3\xa9s el que serv\xc3\xa0 cert protagonisme en la seva carrera, si b\xc3\xa9 per aix\xc3\xb2 hagu\xc3\xa9 d\'acceptar passar l\'\xc3\xbaltima temporada de la seva vida professional confinat en les produccions per explotaci\xc3\xb3 directa en v\xc3\xaddeo o TV. El primer toc del passatger que pot arribar a \xc3\xa9sser l\'\xc3\xa8xit li donaren quan la nova versi\xc3\xb3 de El salari de la por que havia protagonitzat \xe2\x80\x93substituint a Steve McQueen, Clint Eastwood i Jack Nicholson, primeres opcions elegides pel director- junt l\'espanyol Paco Rabal a les ordres de William Friedkin i sota el t\xc3\xadtol espanyol de Sorcerer es don\xc3\xa0 una patacada en la taquilla, que a partir de llavors li don\xc3\xa0 l\'esquena, salvat en comptades ocasions, com per exemple El tro blau, que don\xc3\xa0 lloc fins i tot a una s\xc3\xa8rie de TV. Particip\xc3\xa0 en una revisi\xc3\xb3 de la f\xc3\xb3rmula d\'intriga d\'en Hitchcock, Last Embrace, que no reb\xc3\xa9 l\'atenci\xc3\xb3 que mereixia per part del p\xc3\xbablic, i quan intent\xc3\xa0 reciclar-se en estrella de la TV amb una s\xc3\xa8rie de ci\xc3\xa8ncia-ficci\xc3\xb3, SeaQuest DSV, que era meitat Star Trek i meitat Viatge al fons del mar, no va poder salvar-la de l\'ensorrament i no van passar de la tercera temporada. En els \xc3\xbaltims temps el que era un dels actors m\xc3\xa9s carism\xc3\xa0tics del cinema dels setanta, capa\xc3\xa7 de destacar \xc3\xa0dhuc quan interpretava papers secundaris breus com a Klute o Marathon Man, acab\xc3\xa0 relegat al paper d\'estrella invitada en series de TV com Law & Order: Criminal Intent i Third Watch, on exerc\xc3\xad com mafi\xc3\xb3s rus despla\xc3\xa7at als Estats Units. Enrere quedava un dels seus millors i m\xc3\xa9s exigents treballs, All That Jazz: comen\xc3\xa7a l\'espectacle, el dibuix del m\xc3\xb3n de l\'espectacle i les seves exig\xc3\xa8ncies que culmina amb una mort de ficci\xc3\xb3 imaginada pel seu director i core\xc3\xb2graf, Bob Fosse. Scheider va haver de posar-se en m\xc3\xa9s bona forma del que estava habitualment per a poder cantar i ballar i convertir-se en una esp\xc3\xa8cie d\'\xc3\xa0lter ego de Fosse davant les c\xc3\xa0meres. A pesar dels nomenaments a l\'Oscar que reb\xc3\xa9, aquest musical inclassificable tampoc no va rebre el suport esperat pels seus productors en la taquilla, i avui molts aficionats joves fins i tot desconeixen la seva exist\xc3\xa8ncia. Una ll\xc3\xa0stima. Una altra p\xc3\xa8rdua m\xc3\xa9s en la filmografia d\'un actor amb gran talent que lamentablement tamb\xc3\xa9 \xc3\xa9s un dels grans astres desaprofitats pel cinema estatunidenc. Curiosament, aquest paper anava a ser interpretat inicialment pel seu company a Jaws, Richard Dreyfuss._NEWLINE_Scheider havia assolit el paper de Jaws quasi de rebot. Al mateix havien optat gent com Charlton Heston, Jon Voight, Timothy Bottoms, Jeff Bridges i Jean-Michael Vincent, de manera que hi havia for\xc3\xa7a compet\xc3\xa8ncia per assolir el personatge que a ell li serv\xc3\xad per a edificar tota una carrera en qu\xc3\xa8 sempre el recordarem enfrontant-se al taur\xc3\xb3 blanc de Spielberg com nom\xc3\xa9s un home de terra que odia el mar podia fer-ho, sense arpons ni carnassa, simplement amb un fusell, quelcom de sort i un xic de bona punteria.\n_START_SECTION_\nDel beisbol i la boxa al cinema\n_START_PARAGRAPH_\nA la seva joventut, Scheider fou un estudiant atl\xc3\xa8tic que destacava en disciplines esportives com el beisbol i la boxa, fins al punt que, segons afirmava, havia aconseguit la peculiar forma del seu nas quan competia en el ring amb els guants. Mentre estava a l\'institut comen\xc3\xa7\xc3\xa0 estudiar tamb\xc3\xa9 interpretaci\xc3\xb3, i despr\xc3\xa9s segu\xc3\xad formant-se en el teatre, guanyant el premi Obie pel seu treball en el muntatge de l\'obra Stephen D. Despr\xc3\xa9s de donar-se un passeig segurament m\xc3\xa9s llarg del que a ell li hagu\xc3\xa9s agradat pel cinema de terror d\'aix\xc3\xb2 que alguns cr\xc3\xadtics anomenant s\xc3\xa8rie sub-Z, el cinema de la s\xc3\xa8rie A comen\xc3\xa7\xc3\xa0 a donar-li oportunitats de fer-se notar amb un recorregut del que parlen els nomenaments i premis als quals opt\xc3\xa0 al llarg de la seva vida: candidat a l\'Oscar com a actor de repartiment pel seu paper com a col\xc2\xb7lega del Popeye Doyle interpretat per Gene Hackman a The French Connection, contra l\'imperi de la droga, i nomenat a l\'Oscar com a Millor Actor Principal per All That Jazz: comen\xc3\xa7a l\'espectacle, que tamb\xc3\xa9 li valgu\xc3\xa9 una nominaci\xc3\xb3 al Globus d\'Or en aquesta mateixa categoria. Poc m\xc3\xa9s, malgrat la seva dilatada traject\xc3\xb2ria professional, que nom\xc3\xa9s en el teatre, i entre 1961 i 1971 acumulava m\xc3\xa9s de 80 obres representades sobre els escenaris._NEWLINE_Potser si hagu\xc3\xa9s continuat endavant amb la interpretaci\xc3\xb3 del paper de Michael en El ca\xc3\xa7ador, hauria tingut millor sort, per\xc3\xb2 abandon\xc3\xa0 el projecte perqu\xc3\xa8 no era capa\xc3\xa7 de creure\'s que el seu personatge travessaria mig m\xc3\xb3n i tornaria a cercar al seu amic a l\'infern asi\xc3\xa0tic, i el paper pass\xc3\xa0 a mans de Robert De Niro, que fou nomenat a l\'Oscar per aquest treball. Els productor del film no estaven contents especialment amb ell, per\xc3\xb2 li permetrien acabar el seu contracte amb la Universal sempre que acceptes tornar a \xc3\xa9sser el cap Brody en la seq\xc3\xbcela de Jaws, i aix\xc3\xad \xc3\xa9s com Scheider fou c\xc3\xb2mplice en la desfeta d\'una hist\xc3\xb2ria perfecta sense possible continuaci\xc3\xb3, Jaws 2, una de les pitjors i no obstant m\xc3\xa9s taquillera seq\xc3\xbcela de la hist\xc3\xb2ria del cinema. Tampoc no accept\xc3\xa0 el paper protagonista en La profecia, que acab\xc3\xa0 interpretant un veter\xc3\xa0 Gregory Peck, un altre error greu d\'elecci\xc3\xb3 de treball del que hauria de penedir-se posteriorment. Peck es va fer milionari amb aquesta pel\xc2\xb7l\xc3\xadcula merc\xc3\xa8s a un acord molt avantatj\xc3\xb3s de participaci\xc3\xb3 en els beneficis de taquilla que tanc\xc3\xa0 amb l\'estudi. I deix\xc3\xa0 que se li escap\xc3\xa9s un paper en una altra joia del cinema dels 80, Veredicte final._NEWLINE_Per altra banda, circula per Hollywood una curiosa an\xc3\xa8cdota sobre la il\xc2\xb7limitada afecci\xc3\xb3 de l\'actor a prendre el sol per estar sempre molt moreno en el moment de fer les seves pel\xc2\xb7l\xc3\xadcules. Segons sembla aquesta afici\xc3\xb3 cre\xc3\xa0 seriosos problemes al director de fotografia de Sota sospita, N\xc3\xa9stor Almendros, alhora d\'il\xc2\xb7luminar el seu rostre, especialment en les escenes que compartia amb Meryl Streep.\n_START_SECTION_\nVida privada\n_START_PARAGRAPH_\nEs cas\xc3\xa0 en dues ocasions. La primera el novembre de 1962 amb Cynthia Bebout, amb la qual va tenir una filla, Maximillia (1963). Es divorciaren el 1986. La seva primera dona apareixia junt al seu marit interpretant el paper de Cynthia a Last Embrace, per\xc3\xb2 el seu treball en el cinema no \xc3\xa9s el d\'actriu, sin\xc3\xb3 de muntadora, en els t\xc3\xadtols com The Seven-Ups, un dels t\xc3\xadtols menys coneguts avui de la filmografia de Scheider, Pelham 1,2,3, Missouri, El relleu, L\'ull mentider o Els nostres meravellosos aliats. Posteriorment, el febrer de 1989, l\'actor va contraure matrimoni amb la directora de documentals i actriu Brenda King (a la que es podia veure interpretant a la segona noia que passeja el cartell pel ring a Rocky 2) amb qui va tenir dos fills, Christian (1990), tamb\xc3\xa9 actor, i Molly (1995). Brenda interpret\xc3\xa0 el paper de l\'esposa del personatge de Scheider en la s\xc3\xa8rie SeaQuest DSV._NEWLINE_El juny de 2005 Scheider s\'havia sotm\xc3\xa8s a un trasplantament per parar el mieloma m\xc3\xbaltiple, un c\xc3\xa0ncer d\'\xc3\xb3ssos que patia i finalment fou el causant de la seva mort, segons afirm\xc3\xa0 un portaveu de l\'hospital de la Universitat d\'Arkansas on l\'actor mor\xc3\xad quan tenia 75 anys.'